Steel haar styl: Sandra Bullock | rooi rose Steel haar styl: Sandra Bullock | rooi rose
Sandra Bullock is daarvoor bekend dat sy enige rol kan baasraak, maar terselfdertyd kraai sy koningin met haar koel, kalm en ontspanne voorkoms wanneer die kameralense wegdraai. Hoe kry sy dit reg?
Steel haar styl: Sandra Bullock deur Bea Lingenfelder en Susra Matthee. Hooffoto: Greatstock / Splashnews
Ken jou styl
Sandra word dikwels gekiek in 'n gemaklike broek, bloes en jas – die noodsaaklike items om ontspanne maar stylvol te lyk. Tendense kom en gaan maar 'n goeie figuur bly tydloos.
Stel vas watter kleure en snitte by jou pas en hou daarby – sodoende ontwikkel jy ook 'n eie styl. Wanneer 'n gewilde modetendens kop uitsteek, kan jy eksperimenteer, maar terselfdertyd jou kenmerkende styl behou.
'n Maksirok is 'n vinnige manier om veelsydige voorkomste te skep. Sandra het 'n patroonryke styl gekies met 'n romantiese valletjie. Die res van haar voorkoms is minimalisties, wat alle fokus op die rok plaas. Hoewel die fokus op die kleurryke rok is, gee die deurlopende swart ondertoon van die uitrusting 'n stylvolle afronding.
Lees ook: Dra jou winteritems in die somer
Sandra Bullock. Greatstock/Splashnews
Moeite met gemak
Sandra is 'n goeie voorbeeld dat deftig nie noodwendig ongemaklik beteken nie. Selfs op die rooi tapyt sal jy haar in 'n uitrusting sien waarin sy gemaklik beweeg en voel.
As jy nie van baie hoë hakke hou nie, kan jy dit die somer vir 'n dikker blokhak of wighak verruil.
Indien jy 'n informeler styl wil skep, is tekkies altyd 'n wenner. Maar hou dit in 'n neutraler kleur om by jou voorkoms in te smelt. Swart tekkies kan die oë na jou voete trek, wat die fokus van jou rok wegneem.
Lees ook: Skud die jare af met hierdie slim truuks
Soms is dit selfs meer elegant om geen bykomstighede te hê nie as om 'n hangertjie uit sy plek te dwing. Gee die blink en oordadige ontwerpe 'n blaaskans en belê in 'n fyner klassieke style. Bypassende metale is hier belangrik – laat jou goue kettinkie by jou goue oorringe pas; minimalistiese pêrels werk ook goed.
Sandra hou van haar sonbril, wat 'n styl op sy eie kan skep. 'n Sonbril is 'n lekker manier om avontuurlustig te wees sonder om dit te oordryf. Hier hou Sandra dit tydloos met die ronder swart raam.